CELEX: 62018TN0001
Language: mt
Date: 2018-01-08 00:00:00
Title: Kawża T-1/18: Rikors ippreżentat fit-8 ta’ Jannar 2018 – Deutsche Lufthansa vs Il-Kummissjoni

19.2.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 63/23
            
         Rikors ippreżentat fit-8 ta’ Jannar 2018 – Deutsche Lufthansa vs Il-Kummissjoni
   (Kawża T-1/18)
   (2018/C 063/31)
   Lingwa tal-kawża: l-Ingliż
   
      Partijiet
   
   
      Rikorrenti: Deutsche Lufthansa AG (Köln, il-Ġermanja) (rappreżentanti: S. Völcker u J. Ruiz Calzado, avukati)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob li l-Qorti Ġenerali jogħġobha:
   
               —
            
            
               tannulla d-deċiżjoni tal-Kummissjoni tas-27 ta’ Ottubru 2017 fil-Każ M.8633 – Lufthansa/Ċerti attivi ta’ Air Berlin, meħuda skont l-Artikolu 7(3) tar-Regolament (KE) Nru 139/2004 u l-Artikolu 57 tal-Ftehim dwar iż-Żona Ekonomika Ewropea;
               
            
         
               —
            
            
               sussidjarjament, tannulla l-punt 44(c) tad-deċiżjoni kkontestata, u
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka ħames motivi.
   
               1.
            
            
               L-ewwel motiv ibbażat fuq il-fatt li l-Kummissjoni ma kellhiex il-kompetenza sabiex timponi l-possibbiltà għal Lufthansa li takkwista inġenji tal-ajru minn lokaturi esterni, li huma kienu krew preċedentement lil NIKI jew lill-kumpannija omm tagħha Air Berlin, bil-kundizzjoni li hija tqiegħed l-imsemmija inġenji tal-ajru għad-dispożizzjoni ta’ NIKI jew ta’ xerrej ieħor ta’ NIKI – jekk għal xi raġuni t-tranżazzjoni li tikkonċerna lil NIKI ma sseħħx – skont il-kundizzjonijiet tas-suq (iktar ’il quddiem il-“Kundizzjoni”), skont l-Artikolu 7(3) tar-Regolament dwar il-konċentrazzjonijiet (1), għar-raġuni li x-xiri ta’ inġenji tal-ajru ma jikkostitwixxix implementazzjoni parzjali tat-tranżazzjoni li tikkonċerna lil NIKI.
               
                           —
                        
                        
                           Ir-rikorrenti ssostni li l-Kummissjoni ma kellha l-ebda kompetenza, skont l-Artikolu 7(3) tar-Regolament dwar il-konċentrazzjonijiet, sabiex timponi l-Kundizzjoni peress li x-xiri minn Lufthansa ta’ inġenji tal-ajru minn terzi ma kellu l-ebda relazzjoni mat-tranżazzjoni li tikkonċerna lil NIKI (2) u ma kienx jikkostitwixxi implementazzjoni parzjali tal-akkwist ippjanat ta’ NIKI, li kienet tirrikjedi deroga mill-obbligu li tissospendi l-konċentrazzjoni, previst fl-Artikolu 7(1) tar-Regolament dwar il-konċentrazzjonijiet.
                        
                     
         
               2.
            
            
               It-tieni motiv ibbażat fuq il-fatt li, billi Lufthansa ġiet obbligata tiffaċilita l-bejgħ ta’ NIKI lil xerrej ieħor, il-Kundizzjoni teċċedi l-portata legali tal-Artikolu 7(3) tar-Regolament dwar il-konċentrazzjonijiet u għalhekk tikser il-prinċipju ta’ proporzjonalità.
               
                           —
                        
                        
                           Skont ir-rikorrenti, il-kundizzjonijiet imposti skont l-Artikolu 7(3) tar-Regolament dwar il-konċentrazzjonijiet huma xierqa biss sa fejn dawn ikunu neċessarji, f’każ speċifiku, sabiex jiggarantixxu li riperkussjonijiet mhux xierqa fuq l-aġir tal-kumpannija fil-mira fis-suq u l-istadji ta’ implementazzjoni li jirrigwardaw tranżazzjoni nnotifikata jistgħu jiġu annullati sabiex jiġi stabbilit mill-ġdid l-istatus quo ante.
                        
                     
         
               3.
            
            
               It-tielet motiv ibbażat fuq il-fatt li l-kriterju mhux ċar ta’ “kundizzjonijiet tas-suq” u l-assenza ta’ garanzija proċedurali jew ta’ kull prinċipju restrittiv jaġixxu intenzjonalment kontra Lufthansa u jiskru, konsegwentement, il-prinċipji ta’ proporzjonalità u ta’ ċertezza legali kif ukoll id-dritt għall-proprjetà ta’ Lufthansa u l-libertà tagħha ta’ intrapriża.
            
         
               4.
            
            
               Ir-raba’ motiv ibbażat fuq in-nuqqas ta’ motivazzjoni tad-deċiżjoni kkontestata fir-rigward tan-numru ta’ inġenji tal-ajru kkonċernati.
               
                           —
                        
                        
                           Lufthansa ssostni li l-Kummissjoni naqset mill-obbligu tagħha ta’ motivazzjoni għar-raġuni li l-interpretazzjoni li hija tat lid-deċiżjoni tagħha stess toħloq inċertezza kbira għal dak li jirrigwarda l-kamp ta’ applikazzjoni tal-Kundizzjoni, liema fatt joħloq preġudizzju gravi għall-kapaċità ta’ Lufthansa li tiddefendi l-interessi tagħha quddiem qorti u l-kapaċità tal-Qorti Ġenerali li taqdi d-dmir tagħha ta’ stħarriġ ġudizzjarju.
                        
                     
         
               5.
            
            
               Il-ħames motiv ibbażat fuq il-ksur tad-dritt tar-rikorrenti li tinstema’.
               
                           —
                        
                        
                           Lufthansa ssostni li l-Kummissjoni ma rrispettatx id-dritt ta’ Lufthansa li tinstema’ u ma ħaditx inkunsiderazzjoni l-proċedura provviżorja prevista fl-Artikolu 18 tar-Regolament dwar il-konċentrazzjonijiet u fl-Artikolu 12 tar-Regolament (KE) Nru 802/2004 (3), billi adottat id-deċiżjoni kkontestata bħala deċiżjoni “finali” mingħajr ma Lufthansa kellha l-opportunità tesprimi l-pożizzjoni tagħha dwar il-Kundizzjoni jew dwar l-allegati effetti ħżina fuq il-kompetizzjoni li kellhom jiġu rrimedjati mill-Kundizzjoni, kemm qabel l-adozzjoni tad-deċiżjoni kkontestata (Artikolu 18(1) tar-Regolament dwar il-konċentrazzjonijiet) kif ukoll wara tali adozzjoni (Artikolu 18(2) tar-Regolament dwar il-konċentrazzjonijiet).
                        
                     
         
      (1)  Regolament tal-Kunsill (KE) Nru 139/2004 tal-20 ta’ Jannar 2004 dwar il-kontroll ta’ konċentrazzjonijiet bejn impriżi (ĠU Edizzjoni Speċjali bil-Malti, Kapitolu 8, Vol. 3, p. 40).
   
      (2)  Fil-kuntest tal-proposta ta’ Lufthansa li takkwista l-ishma ta’ NIKI Luftfahrt GmbH (iktar ’il quddiem “NIKI”) u ta’ Luftfahrtgesellschaft Walter mbH (iktar ’il quddiem “LGW”) minn Air Berlin PLC & Co. Luftverkehrs KG (iktar ’il quddiem “Air Berlin”) (iktar ’il quddiem it-“tranżazzjoni” u, sa fejn tikkonċerna biss lil NIKI, it-“tranżazzjoni li tikkonċerna lil NIKI”).
   
      (3)  Regolament tal-Kummissjoni (KEE) Nru 802/2004 tal-21 ta’ April 2004 li jimplementa r-Regolament tal-Kunsill (KE) Nru 139/2004 dwar il-kontroll tal-konċentrazzjonijiet bejn l-impriżi (ĠU Edizzjoni Speċjali bil-Malti, Kapitolu 8, Vol. 3, p. 88).